Ukuhluka Kwesikopilo

Ukuhlalisana kwabantu abanesikopilo engafani kutjho ukuthatha abantu abavela eenzindeni namasikopilo ahlukahlukeneko bese ubahlalise ngobunye nangokuzwana, bangaqali kwaphela bona baneenzinda namasiko angafaniko, kodwana bakwamukele bebakuthabele lokho. Lokhu kunikela woke umuntu ilungelo lokuphila ngokwalokho angikho ingasi ngokwalokho abanye abafuna abe ngikho.

Ngamanye amagama ukuhlalisana kwabantu abanesikopilo engafaniko kukwamukela bona umphakathi wethu wakhiwa babantu abafuna izinto ezingafaniko, abanamakghono namatalende angafaniko neendingo ezingafaniko. Begodu kutjho bona nawumumuntu  kufuze utjheje bona uphila nabantu abanekolo engafani neyakho, nabanobulili obungafani nebakho, nokuthi lokho kufuze ukwamukele. Ukuba nombono onjalo kwenza abantu bahlalisane ngobunye nokusebenzisana kunokuthi baninane.

 Ukuqakatheka Kokuhluka Kwesikopilo 
Ukuhlukahluka kwesikopilo kuletha ukwabelana ngelwazi emazikweni ahlukahlukeneko njengakwezobukghwari, ukwenziwa kwemikhiqizo emitjha, nemazikweni wezemvelo. Ukuthuthukiswa kwelwazeli elabelwanako kuqakathekile esitjhabeni ngombana kuthuthukisa zefundo, zomnotho nendlela yokuhlalisana ngobunye enarheni le.

Ukulemuka nokwamukela abanye nendlela abaphila ngayo kwenza umuntu azwisise amasiko neenkolelo zabanye. Izinto umuntu ebekangaziqala njengezingasizihle namkha ezithusako ngamasiko womunye zingazwisiseka nange omunye angazifaka emanyathelweni womunye. Izazi zezokuhlalisana zithi umuntu ozwisisa isikopilo labanye:

 kumenza alemuke bekatjheje bona iinzinda namasiko akufani,
 kumenza ahloniphe izici ezingafaniko esikweni lakhe nelomunye,
 kumenza anganyazi nanyana yini omunye ayibeka etafuleni ngokwesiko lakhe,
 kumenza akghone nokweluleka abanye abangafuni ukwamukela amasiko angafani newabo,
 begodu kumenze akuthabele ukungafani esikhundleni sokukunina.

Yeke ngokuya ngokwamaphuzu la kuba bulula ukuhlalisana nomuntu nangabe uyalizwisisa isiko nendlelakhe yokuphila, kuba bulula ukusebenza naye emsebenzini, kuba lula nokwakha ubungani nokwabelana naye amakghono nangabe uyasizwisisa isizinda avela kiso, amasiko awenzako nelimi alikhulumako.

 Ukungafani Kwesikopilo ESewula Afrika 
UmThethosisekelo weSewula Afrika uthi woke umuntu unelungelo lokukhuluma ilimi alimunyako begodu azikhakhazise ngalo, unelungelo lokwenza amasiko wekhabo, nelokukhetha ikolo afuna ukuba ngaphasi kwayo. Yeke  ngokomthethosisekelo lo woke umuntu nanyana anelungelo lokwenza amasiko wekhabo kufuze atjheje amalungelo wabanye wokwenza amasiko wemakhabo. Lokho kwenza abantu bahlalisane ngobunye nokwamukelana.

Iimbalobalo zango-2024  ze-Statistic South Africa (Stats SA) zilinganisela bona isibalo sabantu baboke eSewula Afrika ziingidi ezima-63,02. Bese amalimi atloliswe ngokomthetho akhulunywa babantwaba ali-12, isiNgisi, isiBhuru, isiZulu, isiXhosa, isiSwati, Sesotho, Setswana, Xitsonga, Tshivenda nelimi lezandla leSewula Afrika. Woke amalimi la anamalungelo wokusetjenziswa ngendlela elinganako. Ngikho inengi labantu eSewula Afrika likhuluma amalimi amabili asemthethweni umuntu ngamunye.

Ukuhlukahluka kwamalimi, isizinda namasiko kuyithuthukisile iSewula Afrika emikhakheni ehlukahlukeneko njengakwezokuthibisa, kezomnotho nakezefundo.

 Kwezokuzithabisa 
Ukuhluka okukhulu kwesikopilo eSewula Afrika kuvela kuhle ezikweni lokuzithabisa lenarha le. Kuneenqhema ezinengi zabantu bendabuko abahlukahlukeneko begodu boke banamasiko, amalimi neendlela zokwenza imitlamo emitjha. Lokho ukubona emafilimini, ekugideni nembhinweni weSewula Afrika begodu abantwaba bahlanganisa isikopilwabo emazwikweni la bawenze abe mahle. Ngaphezu kwalokhko kuba namajima nezenzakalo ezifana ne-Cape Town International Jazz Festival ne-National Arts Festival in Grahams Town edosa iinthekeli ezivela ephasini loke ezifuna ukubona ukuhlukahluka kwesikopilo lenarha le. Lokho kulithuthukisile iziko lokuzithabisa.

 Kwezomnotho 
Ukuhluka kwesikopilo eSewula Afrika kube nesandla ekukhuleni komnotho wenarha le ngokuza nendlela yokwenza imikhiqizo emitjha - njengezokuzithabisa - nokurherha amathalente amatjha. Abantu abahlukahlukeneko abasemabubulweni la beza nemibono emitjha eyenza kuthathwe iinqunto ezingcono, kukhuphule indlela yokurarulula imiraro neyokuza neendlela ezitjha zokwenza imikhiqizo. Ngaphezu kwalokho inarha le ikghona ukuletha inzuzo ekulu ngamaziko wezokuvakatjha newokwenza imitlamo emitjha.

 Kwezefundo 
Ukuhluka kwesikopilo eSewula Afrika kuyithuthukisile ifundo ngokwenza abafundi bafunde ukuhlalisana nokusebenzisana emsebenzinabo yesikolo ngitjho nanyana bavela eenzindeni ezingafaniko. Lokho kubafundisa ukusebenzisana ngitjho nanyana sele baqedile isikolo basebenza. Kubenze baba nomqondo ovulekileko, bazithemba khudlwana begodu kwabasiza bakghona ukuzwisisa amasiko ahlukahlukeneko. Yeke ngokwamukela ifundo ngokuhlukahluka kwesikopilo, iinkolo zikghona ukuba nendawo engcono yokufundela khona amakghono wokucabanga azokuthuthuke, kwehlise nebandlululo.

 Iinkhombo